  Виталий Пронин Татьяна Ишматова: «Удмурт Кенеш» - со уж. Яратоно уж.Татьяна Ишматова - вань удмуртъёслэн «Удмурт Кенеш» огазеяськонзылэн выль кивалтӥсез, тодмо кырӟась, политик, яркыт кышномурт, яратӥсь кузпал но анай. «Мынам Удмуртие» телерадиокомпанилэн но «Удмурт дунне» газетлэн  ортчытэм юалляськонъёссыя туэ лыдъямын тужгес тузӥ удмурт кышномуртэн. - Татьяна Витальевна, адямилэн кыӵе луэмез пичи дыръяз ик тодмо луэ, шуо. Тӥляд покчи дырды ортчиз Алнаш музъем вылын. Ас пал адямиосты али но синмаськыса верало котькытчы вутскись, туж чебер кырӟась шунды нылзы сярысь. Нош асьтэос пичи дырдэс кыӵеен тодады вайиськоды?- Пичи дыры туж шудо вал, важыкылын кадь. Улӥллям-вылӥллям песянай-песятай, нылпиоссы ӧй вал но, лэсьтӥллям соос лымы ныл... Мон туж кема возьмам нылпи. Ми анай-атаен, песянай-песятаен ӵош улӥмы. Мон нырысетӥ внучказы. Соин быдэсак  яратон пӧлын будӥ.Котьку но шӧдӥсько вал: нырысетӥ эше - анае. Быдэ вуэме бере та шӧдонэ юнмаз гинэ, куспамы ноку валамтэос ӧй вал. Лена сузэреным висмы ар но тямыс толэзь гинэ. Анае али но тодаз вае: роддомысь бертӥ но, вож нуныме доре кельтыса, тонэн поръяны потӥ. Сокем, пе, мӧзмемын вал,  туж кема, пе, калтыртыса, апрель вуослэсь быземзэс чакласа, ветлӥмы.Алнашын милям туж трос ӵыжы-выжыосмы. Яратон, дыр, отысь но потэ. Котькыӵе сюлмаськонъёсын, шумпотонъёсын тон соос доры вазиськыны быгатӥськод. Атае но анае одӥг гуртын, Алнашын, быдэсмемын. Коркаоссы но артэ вал, фамилиоссы но одӥг кадь - Ишматовъёс. Но анайлэн семьяяз 5 пинал, нош атае огназ будӥз. Атае тодаз вае: котьку, пе, анаедлэн семьяезлы синмаськисько, кытӥяз вожъяськисько вал, соослы шудыны гинэ но эш утчано ӧвӧл шуыса. Соин но Надя нылы школае ветлыны кутскем бере атае монэн туж ӝот-ӝот вераськиз: «Таня, нылпидэ огназэ эн кельты, сузэр-вынъёсыз мед луозы! Асьтэос но пересьмыса улонысь кошкиды ке, нылдылэн мед луоз тужгес матысь адямиез, сузэр-выныз». Папа монэн озьы меӵак шер вераське, но вера ни ке, быдэс улонэлы сюлэмам кыльымон. Зэм но, али мынам сузэре ӧй ке луысал, кызьы меда улысал? Сотэк мон асме воксё уг адӟиськы ук! Ми сыӵе ог-огмылы матын! Со но Ижын улэ, кык пизэ будэтэ.Али мон туж шумпотӥсько, бадӟым нылылы - Надюшалы - 11 арес тырмыса, вордӥськиз пичи Аннокмы. Гужем солы 3 арес луоз ни. Надяе пичигес дыръяз ай Тол бабайлы, сузэр курыса, гожтэтъёс гожъяз. Нош Анямы вордӥськем бере шуиз: Аня, мон ведь куинь ар ӵоже куронъёсме тон понна быдтӥ! Нырысь, пе, огшоры гожъяй: Тол бабай, вай мыным сузэр. Нош куинетӥ араз, пе, гожтӥ ни: котькинэ вай ни, коть сузэр, коть вын, мед гинэ луоз… Яратоно семьяеныз.- Кузпалэныды Александр Катковен кыкнады ик ялан калык син азьын. Нылъёстылы дырды тырме-а? Семьяын биньгозыез кин возе?- Семьяямы ми ноку тон, мон ум кариське, ужез ум люкиське. Кин мае вуттэ, сое ик лэсьтэ. Дыраз пӧрамтэ сиён пумысен но ог-огмес пыкылэммы ноку ӧвӧл. Озьыен, ӧм ваньме, ойдолэ ай ваньмы ӵош кафее, шуиськом, сыӵе праздник лэсьтӥськом. Пичиез нылы али тросгес атаез борды биниськемын. Нош декретын 2 ар пукытозям, воксё нокин доры уг мыны, нокинэн уг кыльы вал. Малпалляй: тазьы думем кадь улыса, визьтэммо, дыр. Собере асме буйгатъяй: Инмар, дыр, юри озьы кариз, мон сокема та пиналме возьмай ук, вань общественной ужлэсь огдырлы мед палэнском, вань дырме но сюлэмме пиналлы гинэ мед сётом. Ваньмызлэн аслаз дырыз. Али бадӟымезлы уногес мынам визь-кенеше кулэ ни.Туж тау карисько кузпалылы нылпиосмес сокем яратэмез, визьманы быгатэмез понна. Со ваньзэ сётэ нылпиосызлы! Сашае - туж творческой адями, культурая училищеез горд дипломен йылпумъяз, Социальной коммуникациосъя институтын культурологлы дышетскиз на. Солэн чагыр малпанэз вал: нылпиос понна кырӟанъя студия усьтоно. Малпанэз быдэсмиз, К. Герд нимо гимназиын удмурт эстрадая «Выль крезьгур» студиез вань. Йыраз ялан кыӵе ке кылбуръёс, кырӟанъёс кылдо. Кыкнамы но Кыктоос пус улын, Маймыллэн араз вордӥським, мон 11-тӥ июне, со - 13-тӥе. Туж шӧдӥськом ог-огмес.  Валамон, ваче вуонъёстэк уг луы. Но туж быгатоно ӝож кылъёсты сюлмад басьтытэк улыны. Собере югдурез юромо уродэ вуттоно ӧвӧл, дыраз дугдыны быгатоно.Малпасько, семья кыда, ӵошен шуг-секытъёс пыр потӥськод ке. Мон университетэз йылпумъяй гинэ, вордӥськиз Надяе. Улон интымы но ӧвӧл на. Сашае вылӥ тодон-валан басьтэ на, ӝыт кафеосын ужа. Мон соку гинэ декретысь потӥ, общественной ужен вырисько, оло ужасько, оло уг. Пиналмес нылпи садэ интыяны ум быгатӥське. Анае шуиз: «Таня, тон уже интыяськы, улондэс радъялэ, нош мон нылдэс ачим будэто...» Но мынам сыӵе мылкыды ӧй вал. Зэм, анае туж юрттӥз Надямес будэтыны, но пинал котьма ке но аслаз анаез бордын луыны кулэ.Али малпаса, туж секыт улӥмы. Но ваньмызлэсь ӟеч палъёссэ утчано. Нырысетӥ пичи квартирамес кредитэн басьтӥм но, уксёмы общественной транспортэн ветлыны но, сиськыны но ӧз кыльы ни. Мар кароно? Вермишель, нянь басьтыса сииськом но «Буммашысен» центрозь, ваче кутӥськыса, пыдын ветлӥськом - сыӵе романтика! Мылкыдмы бурдъяськемын - асьмелэн квартирамы вань! Али ваньмыз со сыӵе мусо потэ. Котьку калык пӧлын. Элькун Герберын.Аръёс ортчыса, адямилэн бурдъёсыз малы ке лапырско, улон шоры укыр йӧно учкыны ӧдъя. Чаклалэ ай, кызьы адямиос кар ульча кузя вамышъяло: мугоразы гираос ошылэмын кадь, ымныръёссы туж-туж малпаськисесь. Пичи гинэ шугъяськон кылдэ ке, киоссэс лэзё. Малы сыӵе чигиськонэз? Улон шоры капчигес учкыны, ог-огдэ бурдъяны  тыршоно. Туж оскисько, сыӵе мылкыдмы аръёс ортчемъя уз пуксьы. Али ужея но туж потэ вылэм бурдъяськем мылкыдын, огъя кужымен азьлань мынэм.- Но «Удмурт Кенеш» огазеяськонлэн ужез ноку вольыт ӧй вал. Таӵе секыт вакытэ соин кивалтыны тӥледлы оскизы. Асьтэос та ныпъетлы дась вал-а?- Мон понна со  воксё витёнтэм луиз. Туж курисько вал Игорь Семёновез ассэ ик кыльыны, но чутрак пумит кариськиз. Мон кема малпаськи. Зэм, луэ вал та интые мукет адямиез пуктыны, но выль адямилы туж трос дыр кулэ луысал валаны, мар кароно, кытчы мыноно. «Удмурт Кенешын» 7 ар ӵоже ужаса, мон ӟеч валасько солэсь ӧрзэ, адӟисько, кызьы сое азинтыны луэ: тани таӵе вамышъёс лэсьтэмын ни, нош таӵеоссэ лэсьтоно на.Визь-кенеш юаса, вераськи «Удмурт Кенешен» кивалтэм адямиосын - Валентин Тубыловен, Николай Мусалимовен. Соос оскемзэс веразы. Собере шӧдӥ егитъёслэсь мылкыдзэс но. Туж тросэз егитъёс али сакласа уло кадь потэ: кудпала мыноз «Удмурт Кенеш»? Бордаз кариськоно-а, ӧвӧл-а? Адямиос витё воштӥськонъёсты. Соин ик исполкомез но 50 процентлы выльдыны чакласьком.- Одӥг ласянь, тӥ общественной огазеяськонэн кивалтӥсь, мукет ласянь, чиновник - нациосын ужан политикая министрлэн воштӥсез. Кык кӧ вискы шедиды кадь уг поты-а?- Мон асме ноку чиновникен ӧй шӧдылы. Котькудӥзлэсь мылкыдзэ, малпанъёссэ валаны тыршисько. Адями уродэн вераське ке но, валаме потэ: малы со озьы шуэ? Мар бордын мугез?Зэм, «Удмурт Кенеше» берпуметӥ инстанцие сямен вазисько трос пӧртэм кӧтӝожъёсын, янгыш каро ваньмыз понна.  Со азьланяз но озьы луоз, дыр. Малы? Удмурт калыклэн нимыныз вераськиськом, оло, соин. Но паймытэ: пыкылӥсь адямиос асьсэос общественной уже пыриськыны уг дырто, палэнысен учкыса чаклало: быгатод-а, уд-а. Т. Ишматова: Ваньмыз, мар улонын вань, со мар ке понна сётӥське.- «Удмурт Кенешлэн» историяз озьы ӧй вал на кадь: кивалтӥсь луиз общественной ужен зэмзэ но профессионал сямен ужам адями. Но ваньмыз со огнунал ӵоже ӧз пӧрмы ук. Кыӵе учыръёс, адямиос сярысь вераны быгатӥськоды, соос улонады бадӟым инты басьтӥзы шуыса?- Мон туж оскисько Инмарлы, адӟонлы. Малпасько, улонын пӧртэм пумиськонъёс, тодматсконъёс юнме ӧвӧл. Соин ик уг яратӥськы «асме ачим лэсьтӥ» шуисьёсты. Ваньмыз, мар улонын вань, со мар ке понна сётӥське. Вормонъёсыд но, кайгуосыд но - со тынад гинэ ӧвӧл. Озьы кылдэмез, шуисько.Та улонын мон, нырысь ик, кышномурт. Кин ке, оло, татысь тырмымтэзэ утчалоз. Но мон та дуннее, нырысь ик, улыны лыктэмын. Кыӵе ке бадӟым ужпумез, миссиез, быдэстон понна ӧвӧл. Мон шокасько лул-сюлэмы косэмъя. Соин ик мынам туж потэ адямилы вӧсь карытэк улэме. Но кивалтӥсьын озьы уг луы…- Но «Удмурт Кенешез» валтыны оскизы бере, удмуртъёс тӥлесьтыд бадӟым миссия но возьмалозы ук?- «Удмурт Кенеш» - со уж. Яратоно уж. Но ужея но мон котькуд ӵукна султӥсько но шуисько: та нуналэз озьы мед улом, Инмарлы но, калыкелы но, аслым но шумпотон вайыны мед быгатом. Та улонын мыным удалтӥз: Егитъёсын ужанъя комитетын-а тырши, К. Герд нимо гимназиын-а, «Шундыын»-а, «Удмурт Кенешын»-а, нациосын ужан политикая министерствоын-а - котькытын туж тунсыко адямиосын тодматски, ужан опыт басьтӥ.- Асьтэды маке понна пыкылӥськоды-а? - Тужгес бадӟым пыкылонэ: кулэ дыръяз адямилы верано кылъёсты ӧй вера, нош адями улонысь кошкиз ни. Ӵемысь песянай-песятайме тодам вайисько: соослы шуныт кылме дыраз ӧй вера кадь потэ. Но луло на мынам ӵужанае - 5 пинал будэтэм, туж секыт улонэз ортчем, трос кайгу пыр потэм но сӧсыр кылем кышномурт. Одно ик тыршисько дораз вуылыны. Шуэ, одӥг висисьтэм интые но ӧвӧл, но милемыз адӟыса, нош ик бурдъяське, улэме, пе, потэ на. Вань внукъёссэ, правнукъёссэ тодэ, котькудзылы Выль арлы кузьым дася. Озьы быгатэмезлы туж паймисько.Нош аслам улон сюресэ сярысь ке… Оло, куке-соку лэсьтэм вамышед понна астэ пыкылӥськод вал, янгышад шуыса малпалляд, но бӧрысь луэм учыръёс возьматӥзы, шонер лэсьтэмед…- Калыклэсь жадён вакытъёсты луо-а? Луо ке, кызьы но кытысь кужым шедьтӥськоды?- Мон туж синмаськисько спортэн вырись, куасэн бызьылӥсь семьяослы. Но ачим ышыгын, воксё огнам шутэтскыны яратӥсько. Вераськытэк, нокинэ кылзӥськытэк. Киям книга кутӥсько. Монэ со вакытэ нокин медаз иса. Уд оске, но мон туж жадисько вераськыса. Яратӥсько мунчоез. Али дышетскисько машина нуллыны - туж кельше! "Удмурт Кенешлэн" берло ӧтчамаз.- Нош творчество? Ас вакытаз кырӟамды Удмуртиын но Россиын ортчем конкурсъёсын  пӧртэм дипломъёсын пусъемын вал. Сюлэмды кырӟантэк чида шат?-  Али дорам, ас поннам кырӟаса ветлӥсько. Кӧня ке выль кырӟан гожтӥ, пиналыным пукыкум. Соос «Мынам Удмуртие» радио пыр чузъясько. Пӧлысьтызы одӥгез сӥземын анаелы. Кылъёсыз но, гурез но аслам. Та кырӟанме сюлэм пыртӥм поттӥ.    - Нылкышно нунал азьын юатэк уг быгатӥськы: тӥ понна яратон - со… - Со туж паськыт валатон. Улонын яратон валтӥсь интыын луыны кулэ: шаердэ, семьядэ, нылпиостэ, калыктэ, уждэ… Кызьы яратонтэк улод? Кызьы яратонтэк ужалод? Ваньмыз дыг-мог кошкоз ук. Шуом, мон али туж яратыны кутски Ижкарез, аслэсьтым квартираме...Асьмелы ваньмылы жаляно ӧвӧл яратон кылъёсмес. Берло дыре нырысетӥ интые пото пиар, самопиар шуонъёс, куректӥськом: мылкыдъёсты шара возьматыны умой ӧвӧл, зэмос шӧдонъёстэ ватыны уд быгатӥськы ке, озьыен, тон ляб... Малпасько, со шонер ӧвӧл. Ог-огмылы ӵемгес мед пальпотом, бурдъясь кылъёс мед вералом. Куддыръя пичияк кырмыштон но мылкыдэз сыӵе ӝутэ. Эн жалялэ ӟеч кылъёстэс! Кин тодэ, мар луоз ӵуказе… Пичи нылме сайкатыкум, огпол шуисько: Анюта, султы, учкы али, шунды но сайказ ини! Та огшоры кылъёсты одӥг пол гинэ верай, но солэн йыраз соос пыӵаллям. Огпол шутэтскон нуналэ кема изиськом. Аннокмы сайказ но корка тыр кесяське: «Мама, шунды сайказ, нош тон изиськод на! Шунды сайказ!» Со сыӵе шумпотэмын вал огшоры шундылы. Малпасько: та но шуд ук. Шунды ӝужаз - шуд! Нош вӧзад яратоно адямиосыд на ке, кузпалыд чупа, кофе пќзьтэ, нылпиос шумпотто ӟеч отметкаосын, юн тазалыкен. Солэсь бадӟым шуд вань на меда? Нунал удалтэмын! Сяська но кулэ ӧвӧл ни. Тужгес бадӟым кузьым - ог-огедлы ӟеч мылкыд кузьман. Уг валаськы, малы асьмеос сокем жаляськом ӟеч мылкыдмес, яратон кылъёсмес? Вань нылкышноослы сӥзисько: яратоно луэ, асьтэос но яратэ!Елена Миннигараева Теги: даноадямиос Кенешон  